ଟଙ୍କା ଫେରାଇବାକୁ ଡାକି ଠକିଲା ଏମ୍ଏମ୍ ଫଣ୍ଡ୍ ମାନେଜର୍ସ ଲିମିଟେଡ\nକଟକ ଅଫିସ, ୧୯।୧୨- ଜମାକାରୀଙ୍କ ଟଙ୍କା ଠକି ନେଇଥିଲା ଚିଟ୍ଫଣ୍ଡ ସଂସ୍ଥା ଏମ୍ଏମ୍ ଫଣ\nଟଙ୍କା ଫେରାଇବାକୁ ଡାକି ଠକିଲା ଏମ୍ଏମ୍ ଫଣ୍ଡ୍ ମାନେଜର୍ସ ଲିମିଟେଡ\t December 19th, 00:00 AM December 19th, 00:00 AM\nକଟକ ଅଫିସ, ୧୯।୧୨- ଜମାକାରୀଙ୍କ ଟଙ୍କା ଠକି ନେଇଥିଲା ଚିଟ୍ଫଣ୍ଡ ସଂସ୍ଥା ଏମ୍ଏମ୍ ଫଣ୍ଡ୍ ମ୍ୟାନେଜର୍ସ ଲିମିଟେଡ। ଏବେ ଟଙ୍କା ଫେରାଇବା ପାଇଁ ଜମାକାରୀଙ୍କୁ ଡାକି ପୁଣି ଠକିଛି ସଂସ୍ଥା। ମଙ୍ଗଳବାର ୨୫ଜଣ ଜମାକାରୀ ତଦନ୍ତ କମିଶନଙ୍କ କାର୍ଯ୍ୟାଳୟରେ ୬ଘଣ୍ଟା ଭୋକ ଉପାସରେ ଅପେକ୍ଷା କରି ନିରାଶରେ ଫେରିଛନ୍ତି। ତେବେ ଫେରିବା ପୂର୍ବରୁ ସେମାନେ ତଦନ୍ତ କମିଶନ ଜଷ୍ଟିସ ଏମ୍.ଏମ୍. ଦାସଙ୍କୁ ଭେଟି ଅଭିଯୋଗ କରିଥିଲେ। କମିଶନ ଉକ୍ତ ସଂସ୍ଥାର ନିର୍ଦ୍ଦେଶକ ଦୀପକ ବେହେରାଙ୍କୁ ଆସନ୍ତା ଜାନୁୟାରୀ ୨୫ରେ ବ୍ୟକ୍ତିଗତ ହାଜର ହୋଇ ଜବାବ ଦାଖଲ କରିବାକୁ ନିର୍ଦ୍ଦେଶ ଦେଇଛନ୍ତି। ଉକ୍ତଦିନ ମାମଲାର ପରବର୍ତ୍ତୀ ଶୁଣାଣି ପାଇଁ କମିଶନ ଧାର୍ଯ୍ୟ କରିଛନ୍ତି। ଏଥିସହ ଜମାକାରୀମାନଙ୍କୁ ସେମାନଙ୍କ ଟଙ୍କା ତୁରନ୍ତ ଫେରସ୍ତ ପାଇଁ ସଂସ୍ଥାର ନିର୍ଦ୍ଦେଶକଙ୍କୁ ନିର୍ଦ୍ଦେଶ ଦେଇଛନ୍ତି। ଅଭିଯୋଗ ଅନୁସାରେ, ଏମ୍ଏମ୍ ଫଣ୍ଡ୍ ମ୍ୟାନେଜର୍ସ ଲିମିଟେଡ୍ କ୍ଷୁଦ୍ର ଜମାକାରୀ (୧୦ହଜାର ଟଙ୍କା)ଙ୍କୁ ସେମାନଙ୍କ ଟଙ୍କା ଫେରସ୍ତ ପାଇଁ ନୋଟିସ ଜାରି କରିଥିଲା। ମଙ୍ଗଳବାର ଆଧାର କାର୍ଡ ଓ ଜମା ରଖିଥିବା ପ୍ରମାଣପତ୍ର ଧରି ତଦନ୍ତ କମିଶନଙ୍କ କାର୍ଯ୍ୟାଳୟ ଆସିବାକୁ ଉକ୍ତ ନୋଟିସରେ ଦର୍ଶାଯାଇଥିଲା। ଅନୁପସ୍ଥିତ ରହିଲେ ଆଉ ସେମାନଙ୍କ ଟଙ୍କା ଫେରସ୍ତ କରାଯିବ ନାହିଁ ବୋଲି ସେଥିରେ ଉଲ୍ଲେଖ ରହିଥିଲା। ଠକାମିର ଶିକାର ହୋଇ ମାନସିକ ଯନ୍ତ୍ରଣାରେ ଛଟପଟ ହେଉଥିବା ଜମାକାରୀମାନେ ଏହି ଚିଠି ପାଇବା ପରେ ଖୁସି ହୋଇଯାଇଥିଲେ। ମୟୂରଭଞ୍ଜ, ବାଲେଶ୍ୱରରୁ ୨୫ଜଣ ପୁରୁଷ ଓ ମହିଳା ଜମାକାରୀ କମିଶନଙ୍କ କାର୍ଯ୍ୟାଳୟରେ ପହଞ୍ଚତ୍ଥିଲେ। ପୂର୍ବାହ୍ନ ୧୧ଟାରେ ଜମା ଟଙ୍କା ଫେରସ୍ତ ପାଇଁ ନୋଟିସରେ ଦର୍ଶାଯାଇଥିଲା। ଏପରିକି କମିଶନଙ୍କ କାର୍ଯ୍ୟାଳୟ ନିକଟରେ ସଂସ୍ଥା ପକ୍ଷରୁ ଉକ୍ତ ଜମାକାରୀଙ୍କ ଆଧାର କାର୍ଡ ଓ ପ୍ରମାଣପତ୍ରର ଜେରକ୍ସ କପି ନିଆଯାଇ ତୁରନ୍ତ ଟଙ୍କା ମିଳିବ ବୋଲି ଅପେକ୍ଷା କରିବାକୁ କୁହାଯାଇଥିଲା। ହେଲେ ଜମାକାରୀମାନେ କମିଶନଙ୍କ କାର୍ଯ୍ୟାଳୟରେ ପୂର୍ବାହ୍ନ ୧୧ଟାରୁ ଅପରାହ୍ନ ୫ଟା ପର୍ଯ୍ୟନ୍ତ ଭୋକ ଉପାସରେ ପଡ଼ି ରହିଥିଲେ ମଧ୍ୟ ସଂସ୍ଥା ପକ୍ଷରୁ କାହାର ଦେଖା ମିଳି ନ ଥିଲା। ଶେଷରେ ସେମାନେ ତଦନ୍ତ କମିଶନ ଜଷ୍ଟିସ ଦାସଙ୍କୁ ସାକ୍ଷାତ କରି ଘଟଣା ସମ୍ପର୍କରେ ଜଣାଇଥିଲେ। କମିଶନ ଉଦ୍ବେଗ ପ୍ରକାଶ କରିବା ସହିତ ଉପରୋକ୍ତ ନିର୍ଦ୍ଦେଶ ଦେଇଛନ୍ତି। ସୂଚନାଯୋଗ୍ୟ, ଠକେଇ ଅଭିଯୋଗରେ ଏମ୍ଏମ୍ ଫଣ୍ଡ ମ୍ୟାନେଜର୍ସ ଲିମିଟେଡ ନାମରେ କମିଶନ ଏକ ମାମଲା (ନଂ. ୫ସି) ରୁଜୁ କରିଛନ୍ତି। ଟଙ୍କା ଫେରସ୍ତ ପାଇଁ କମିଶନ ୩୫ ଜଣ କ୍ଷୁଦ୍ର ଜମାକାରୀଙ୍କୁ ଚିହ୍ନଟ କରିଛନ୍ତି।
